Toename in vraag na sonkrag | Netwerk24
Deur Gerda-Marié van Rooyen 10 Augustus 2020 17:44
Jean Blignaut, eienaar van Bloemfontein Sonpanele, sê die vraag na hul dienste het beslis vanjaar toegeneem.
Marius Steyn, 'n bestuurder by Santam, sê hoewel hy nie statistieke kan gee nie, ondervind hy 'n besliste toename in kliënte wat oor sonpaneel- en -geiser-versekering navraag doen.
Blignaut sê die installering van sonpanele by 'n gemiddelde grootte huis kos sowat R120 000.
"Elke installasie word volgens die gesin se kragbehoeftes aangepas en die gemiddelde huis het 12 tot 15 sonpanele nodig."
Die sonpanele op die huis van Jackie van den Berg van Schweizer-Reneke se dak is reeds twee jaar gelede geïnstalleer. Sy sê hulle moes enkele veranderinge aanbring, soos om hul elektriese stoof vir 'n gasstoof te verruil en twee warmwater-donkies pleks van geisers te gebruik.
Alle sonpanele maak deel uit van geboue-versekering, tensy 'n huurder die panele oprig, dan word dit deel van huisinhoudversekering.
"Jy moet leer om nie laatmiddag te wil stryk of die haardroër of elektriese ketel te gebruik nie. Ons het vir 'n jaar 'n sonpomp gehad en sal dit vir niemand aanbeveel nie," sê sy.
Sy raai mense aan om by mense wat reeds sonkrag in hul huise gebruik, kers op te steek en hul huiswerk vooraf deeglik te doen, want "daar is mense wat jou gaan uitbuit".
"Toevallige skade aan vaste masjinerie is beskikbaar teen 'n verhoogde premie vir enige skielike en onverwagse skade aan die vaste masjinerie," sê Steyn.
Hy raai kliënte wat sonpanele, -geisers of ander groenkrag by hul huise wil installeer, aan om te verseker dat gesertifiseerde en geakkrediteerde nutsmanne gebruik word en die vereiste sertifikate uitgereik is en dat songeisers deur die SABS goedgekeur is.
Blignaut sê installasies wat bo-op 'n dak, afdak of raamwerk gebou kan word, word gewoonlik binne 'n dag afgehandel.